Venäjä vieritti syyn eilisistä kaasukuolemista kapinallisten niskaan. Sen mukaan Syyrian armeija iski "terroristien varastoon".

Kaasuiskussa haavoittunutta lasta hoidettiin kenttäsairaalassa Idlibissä. EPA / AOP

Kapinallisalueelle Idlibissä tiistaina tehdyssä iskussa kuoli viimeisimmän tiedon mukaan 72 ihmistä, mutta joidenkin lähteiden mukaan kuolleita on yli sata. Vahvistetuista kuolonuhreista 20 on lapsia. Suuri osa kuolonuhreista johtui mahdollisesti kemiallisesta aseesta.

Venäjän puolustusministeriö väittää, että tappava kaasu oli peräisin kapinallisten omasta ammusvarastosta, johon Syyrian armeijan sotilaskoneet iskivät, Reuters kertoo. AFP kertoi aiemmin, että Venäjä olisi väittänyt Syyrian armeijan tehneen kaasuiskun. Myös AFP on nyt päivittänyt tietonsa Venäjän lausunnosta.

- Ammusvaraston alueella valmistettiin kemiallisia aseita, Venäjän puolustusministeriön Igor Konoshenkov väitti lausunnossaan.

Konoshenkovin mukaan kapinalliset käyttivät vastaavia aseita " viime syksynä " Aleppossa. Hän ei täsmentänyt, mistä tapauksista hän puhui.

Ihmisoikeusjärjestö Human Rights Watch tosin kertoi helmikuussa, että se on vahvistanut Syyrian armeijan tehneen Aleppossa kahdeksan iskua kemiallisilla aseilla marraskuun puolivälin ja joulukuun puolivälin välisenä aikana. Iskuissa kuoli yhdeksän ihmistä ja noin 200 haavoittui.

Turvaneuvosto koolle

Venäjä kiisti jo eilen tuoreeltaan, että sen koneita olisi ollut iskun aikaan ilmassa alueella.

Syyrian sotaa seuraavan Syrian Observatory for Human Rights -järjestön mukaan isku tehtiin Sukhoi-22-koneilla, jotka ovat Syyrian armeijan käytössä.

USA:n hallintolähteen mukaan isku oli " lähes varmasti " presidentti Bashar al-Assadin joukkojen tekosia. Yhdysvallat uskoo, että iskussa käytettiin hermokaasu sariinia.

Syyrian armeijan edustaja on kiistänyt väitteet.

YK:n turvallisuusneuvosto kokoontuu myöhemmin tänään käsittelemään tapausta, jota pidetään räikeänä sotarikoksena. On epätodennäköistä, että istunto johtaa iskun tuomitsemiseen, sillä al-Assadia tukeva Venäjä käyttänee veto-oikeuttaan.

Juttua päivitetty klo 8.56: Päivitetty tiedot Venäjän kommenteista.